Okresná prokuratúra Zvolen 
Trhová 1, 960 19 Zvolen 1

Sp. zn. : 2 Pv 555/10/6611	Zvolen, 30.3.2012
EEČ : 2-51-45-2012

U Z N E S E N I E

Trestná vec:	obvinený XXXXX a spol. 
Prečin:	neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Zvolen
Rozhodnutie:
Podľa § 215 odsek 1 písmeno h Trestného poriadku s poukazom na § 86 písmeno e Trestného zákona zastavujem trestné stíhanie obvinených:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
2.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
po predchádzajúcej vzájomnej dohode ako zodpovední zástupcovia podnikateľského subjektu XXXXX XXXXX, XXXXX ktorého XXXXX pobočka XXXXX vedie ako zamestnávateľa povinného odvádzať poistné na  nemocenské poistenie, dôchodkové zabezpečenie a sociálne poistenie podľa predložených mesačných výkazov poistného za obdobie od mesiaca jún 2008 do mesiaca november 2009 mali zraziť a odviesť z vymeriavacieho základu svojich zamestnancov v súlade s ustanovením § 141 ods. 2 zákona NR SR č. 461/2003 Z.z. o sociálnom poistení na účet Sociálnej poisťovne poistné na sociálne poistenie za zamestnancov v celkovej sume 961,72 €, ktoré však Sociálnej poisťovni, pobočka XXXXX neodviedli, a to i napriek tomu, že v čase splatnosti mala uvedená spoločnosť dostatok finančných prostriedkov na jeho úhradu, čím týmto konaním spôsobili  pre Sociálnu poisťovňu XXXXX škodu vo výške 961,72 €
Právna veta:
lebo zanikla trestnosť činu
Odôvodnenie:
	Vyšetrovateľ Okresného riaditeľstva PZ Úradu justičnej a kriminálnej polície (t.č. Odboru kriminálnej polície) XXXXX uznesením ČVS:ORP 648/OEK-ZV-2010 zo dňa 20.09.2010 podľa § 199 ods. 1 Tr. poriadku  začal trestné stíhanie pre prečin neodvedenia dane a poistného podľa § 277 ods. 1 Tr. zákona. Následne  uznesením pod tým istým ČVS:  zo dňa 30.05.2011 podľa §  206 ods. 1 Tr. poriadku vzniesol obvinenie  XXXXX, nar. XXXXX vo XXXXX, trvale bytom XXXXX, XXXXX a XXXXX, nar. XXXXX v XXXXX trvale bytom XXXXX, XXXXX  XXXXX pre prečin neodvedenia dane a poistného podľa § 277 ods. 1 Tr. zákona spáchané v spolupáchateľstve podľa § 20 Tr. zákona, lebo na podklade zistených skutočností bol dostatočne odôvodnený záver, že  po predchádzajúcej vzájomnej dohode ako zodpovední zástupcovia podnikateľského subjektu XXXXX so sídlom XXXXX, XXXXX ktorého XXXXX pobočka XXXXX vedie ako zamestnávateľa povinného odvádzať poistné na nemocenské poistenie, dôchodkové zabezpečenie a sociálne poistenie podľa predložených mesačných výkazov poistného za obdobie od mesiaca jún 2008 do mesiaca november 2009 mali zraziť a odviesť z vymeriavacieho základu svojich zamestnancov v súlade s ustanovením § 141 ods. 2 zákona NR SR č. 461/2003 Z.z. o sociálnom poistení na účet Sociálnej poisťovne poistné na sociálne poistenie za zamestnancov v celkovej sume 1 507,44 €, ktoré však Sociálnej poisťovni, pobočka XXXXX neodviedli, čím týmto konaním spôsobili pre Sociálnu poisťovňu XXXXX škodu vo výške 1 507,44 €. 

	V priebehu prípravného konania boli k veci vypočutí obvinení  XXXXX a XXXXX, za pošk. Sociálnu poisťovňu, pobočka XXXXX XXXXX, vo veci bol vypracovaný znalecký posudok z  odvetvia účtovníctva a daňovníctva  a jeho doplnok, taktiež bola k veci vypočutá znalkyňa XXXXX. Z výsluchov  obvinených  XXXXX a XXXXX vyplynulo, že boli si vedomí, že neuhrádzajú  odvody do Sociálnej poisťovne, bolo tomu tak ale preto, že firma nemala k danému  dostatočné finančné prostriedky, v podstate jej chod bol dotovaný  ich vkladmi  a pôžičkami. Daná situácia v spoločnosti bola spôsobená dopadom hospodárskej krízy a nerealizovaním  zamýšľaného podnikateľského zámeru v podobe výstavby  nadstavby bytového domu v meste XXXXX. Pre firmu čerpali  kontokorentný úver, ktorý  musel byť  prednostne splácaný, taktiež  majetok ich firmy bol postihnutý exekúciami. Za pošk. Sociálnu poisťovňu, pobočka XXXXX vypovedala XXXXX, ktorá výšku neodvedeného poistného  za zamestnancov za obdobie od mesiaca jún 2008 do mesiaca jún 2010  ustálila na sumu 1 639,04 € tak, ako bolo uvedené v trestnom oznámení, pričom nakoľko  podnikateľský subjekt XXXXX XXXXX ako zamestnávateľ naďalej neodvádzal za svojich zamestnancov poistné, táto suma vzrástla do mesiaca december 2010 až na sumu 1 751,84 €. XXXXX, pobočka XXXXX spoločnosť XXXXX XXXXX  ako zamestnávateľa viedla do 31.12.2010. Uviedla ďalej, že mesačné výkazy poistného boli  podávané pravidelne, avšak poistné nebolo odvádzané. 

	V danej trestnej veci bola do konania pribratá znalkyňa za účelom spracovania znaleckého posudku  z odvetvia účtovníctva a daňovníctva, z ktorého záverov vyplýva, že spoločnosť bola schopná s jej dostupnými finančnými prostriedkami  uhradiť časť neodvedeného poistného na sociálne poistenie zamestnancov, ktoré bolo splatné do dňa 31.12.2009 a to v súhrnnej výške 1 507,44 €. Znalkyňa skúmala obdobie  od mesiaca  január 2008 až august 2010  a v posudku uviedla, že spoločnosť nebola reálne schopná v plnej výške zaplatiť  predmetné odvody  poistného, pričom tak ako je uvedené vyššie bola schopná uhradiť tú časť, ktorá bola splatná do 31.12.2009. Zo záverov  doplnku č. 1  znaleckého posudku č. 1/2011 vyplýva, že v období  do 31.12.2010  spoločnosť XXXXX vyplatila len časť čistých miezd za predmetné mesiace  06/2008 až 08/2010 súhrnne 8 747,81 €, čo zodpovedá časti hrubých miezd za uvedené mesiace v sume súhrnne 11361,30 € po vykonaní príslušných zrážok z miezd. Zo skutočne vyplatených miezd z predmetného odbobia spoločnosť neodviedla časť poistného na sociálne poistenie zamestnancov v sume súhrnne 961,72 €. Znalkyňa v rámci svojho výsluchu  potvrdila závery svojho znaleckého skúmania a uviedla, že predložené  účtovné doklady boli ku skúmaniu  a k vykonaniu ekonomicko-finančnej analýzy spoločnosti dostatočné, spoločnosť XXXXX XXXXX bola vysoko zadĺžená  a nebola schopná uhrádzať časť svojich krátkodobých záväzkov.  Podstatnú časť príjmov spoločnosti tvorili príjmy priamo nesúvisiace s podnikaním a to príjmy z pôžičiek a vkladov od spoločníkov. Taktiež časť výdavkov tvorili splátky pôžičiek od spoločníkov a vrátenie ich vkladov. V rokoch 2008 a 2009 a v období od januára do augusta 2010 neuhradené pohľadávky neovplyvňovali významnejším spôsobom platobnú schopnosť spoločnosti a táto bola v prvotnej platobnej neschopnosti. 

	Do spisového materiálu boli ďalej zadovážené  fotokópie daňových priznaní z dani z príjmov právnickej osoby, správy jednotlivých exekútorov o prebiehajúcich exekučných konaniach s fotokópiami exekučných titulov, listinné materiály zo zbierky listín Okresného súdu Obchodný register XXXXX, výpisy z rôznych  účtovných dokladov vrátane bankových výpisov atď.. Do spisu boli tiež zadovážené správy  k osobám obvinených vrátane odpisov z registra trestov, v ktorom ani jeden z obvinených nemá doposiaľ žiadny záznam. 

	Po ukončení vyšetrovania vyšetrovateľ  OR PZ OKP XXXXX dňa 25. januára 2012  realizoval  preštudovanie vyšetrovacieho spisu, ktorého sa zúčastnili obaja obvinení spolu so svojím splnomocneným obhajcom. Dňa 26. januára 2012 konajúci vyšetrovateľ PZ obdržal  e-mailovú správu a dokument, ktorý potvrdil úhradu 961,72 € v prospech Sociálnej poisťovne, pobočka XXXXX.   V poznámke je uvedené "neodvedené poistenie zamestnanci". V spise sa nachádza fotokópia poštového peňažného poukazu potvrdzujúca, že suma 961,72 € bola dňa 26.01.2012 Sociálnej poisťovni uhradená. Zároveň bol do spisu zadovážený  dokument Sociálnej poisťovne preukazujúci uhradenie predmetnej sumy dňa 26.01.2012.  

	Podľa § 86 písm. e/ Tr. zákona  trestnosť trestného činu  neodvedenia dane a poistného podľa § 277  Tr. zákona alebo nezaplatenia dane a poistného podľa § 278  Tr. zákona  zaniká, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami. 

	Podľa § 277 odsek 1 Tr. zákona  prečinu  neodvedenia dane a poistného sa dopustí ten, kto úmyselne v malom rozsahu zadrží a neodvedie  určenému príjemcovi poistné na sociálne poistenie, verejné zdravotné poistenie alebo príspevok na starobné dôchodkové sporenie, ktoré zrazí, alebo vyberie podľa zákona  úmysle  zadovážiť sebe, alebo inému neoprávnený prospech. Vykonaným vyšetrovaním bolo preukázané, že za konanie spáchané úmyselným zavinením možno považovať len neodvedenie poistného  za obdobie od mesiaca jún 2008 do mesiaca november 2009, kedy podľa výsledkov znaleckého skúmania spoločnosť mala finančné prostriedky k odvedeniu poistného. Za neskoršie obdobie trestná zodpovednosť obvinených vyvodená nebola, pretože jednak spoločnosť už nedisponovala dostatkom finančných prostriedkov k takémuto  odvedeniu  a taktiež v podstate mzdy svojim zamestnancom, z ktorých v určitom období zostali už len samotní obvinení, vyplatené neboli. Takto bola vyvodená trestná zodpovednosť a to vychádzajúc zo zadováženého znaleckého posudku a jeho doplnku len za neodvedenie sumy 961,72 € na poistnom. 

	Nakoľko obvinení XXXXX a XXXXX zaplatili deň po oboznámení s výsledkami vyšetrovania dlžné poistné  v rozsahu, ktorý zodpovedal neodvedenému poistnému z vyplatených miezd  za obdobie od mesiaca jún 2008 až do mesiaca august 2010, pričom obdobie, pre ktoré boli stíhaní bolo od mesiaca jún 2008 do mesiaca november 2009  celkove vo výške 961,72 €, bolo potrebné uplatniť procesný postup v zmysle ustanovenia § 215 ods. 1 písm. h/ Tr. poriadku a trestné stíhanie proti nim zastaviť.  Čo sa týka ďalšej časti neodvedeného poistného, ktorú  XXXXX cestou svojej splnomocnenej zástupkyne ešte v rámci prebiehajúceho vyšetrovania  pri jej výsluchu  uplatnila, táto čiastka  ostáva  u obvinených  evidovaná ako dlh,  avšak  nemožno za jej nevyplatenie vyvodiť trestnoprávnu zodpovednosť, nakoľko nebola spôsobená zavineným konaním v zmysle príslušných ustanovení Trestného zákona.  
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Alena AlRamadanová
prokurátorka